CELEX: 52021PC0220
Language: mt
Date: 2021-04-30 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u l-Gżejjer Faeroe dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027)

IL-KUMMISSJONI EWROPEA
            Brussell, 30.4.2021
            COM(2021) 220 final
            Rakkomandazzjoni għal
            DEĊIŻJONI TAL-KUNSILL 
            li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u l-Gżejjer Faeroe dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               
                  B’din ir-Rakkomandazzjoni, il-Kummissjoni Ewropea tirrakkomanda li l-Kunsill tal-Unjoni Ewropea jawtorizza l-ftuħ ta’ negozjati bejn l-Unjoni Ewropea u l-Gżejjer Faeroe dwar ftehim li jkopri l-parteċipazzjoni tal-Gżejjer Faeroe fi kwalunkwe programm tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni għall-perjodu 2021-2027.
               
            
            
               2.RELAZZJONIJIET MAL-GŻEJJER FAEROE
            
            
               
                  Ir-relazzjonijiet formali bejn l-UE u l-Gżejjer Faeroe bħalissa huma bbażati fuq ftehimiet bilaterali separati li jittrattaw is-sajd (1980), il-kummerċ tal-merkanzija (1997), u l-parteċipazzjoni tal-Gżejjer Faeroe fil-programm qafas tal-Unjoni għar-riċerka u l-innovazzjoni (tal-2010 u l-2014, biż-żewġ ftehimiet limitati fiż-żmien għad-durata tal-programm qafas rispettiv tal-Unjoni). Il-Gżejjer Faeroe saru assoċjati formalment mas-Seba’ Programm Kwadru (FP7) fl-2010, u firxa ta’ proġetti Ewropej jixhdu l-involviment attiv tar-riċerkaturi u tal-istituti tal-Gżejjer Faeroe f’oqsma bħall-ambjent, l-oċeanoloġija, it-tibdil fil-klima, l-ekosistemi u l-ġestjoni tas-sajd. L-assoċjazzjoni tal-Gżejjer Faeroe mat-Tmien Programm Qafas – Orizzont 2020 – mill-2014 tat aċċess sħiħ lir-riċerkaturi, lill-istituti tar-riċerka u lill-intrapriżi fil-Gżejjer Faeroe għall-finanzjament tal-Unjoni u għall-attivitajiet kollaborattivi tar-riċerka u l-innovazzjoni fl-istess livell tal-entitajiet mill-Istati Membri u ta’ pajjiżi terzi oħra li huma assoċjati wkoll ma’ Orizzont 2020. Din il-parteċipazzjoni saret importanti ħafna għall-komunità tar-riċerka tal-Gżejjer Faeroe, u tirrappreżenta pilastru importanti ġdid u ta’ suċċess tar-relazzjonijiet bejn il-Gżejjer Faeroe u l-UE. Filwaqt li l-ftehimiet dwar l-assoċjazzjoni mal-programm qafas tal-Unjoni huma limitati fiż-żmien għad-durata ta’ kull programm sussegwenti tal-UE, bħalissa ma hemm l-ebda ftehim internazzjonali fis-seħħ li jirregola l-parteċipazzjoni tal-entitajiet tal-Gżejjer Faeroe f’Orizzont Ewropa jew li jrawwem il-kooperazzjoni xjentifika, fir-riċerka u fl-innovazzjoni bejn il-komunitajiet tar-riċerka tal-UE u tal-Gżejjer Faeroe.
               
            
            
               3.IL-KUNTEST – IL-FTEHIM LI JKOPRI L-PARTEĊIPAZZJONI TAL-GŻEJJER FAEROE FI KWALUNKWE PROGRAMM TAL-UNJONI U D-DISPOŻIZZJONIJIET SPEĊIFIĊI GĦALL-PROGRAMM
            
            
               
                  Fl-14 ta’ Mejju 2020, b’Ittra ta’ Intenzjoni, il-Gżejjer Faeroe esprimew l-interess formali tagħhom li jassoċjaw ma’ Orizzont Ewropa. Il-paragrafu (1)(d) tal-Artikolu [16] tar-Regolament Orizzont Ewropa dwar l-assoċjazzjoni ta’ pajjiżi terzi mal-programm jipprevedi li l-pajjiżi terzi u territorji oħra jipparteċipaw fil-programm abbażi ta’ ftehim li jkopri l-parteċipazzjoni tal-pajjiż terz fi kwalunkwe programm tal-Unjoni. Il-Gżejjer Faeroe jissodisfaw il-kriterji għall-assoċjazzjoni ta’ pajjiżi terzi mal-Programm Qafas Orizzont Ewropa, kif stabbilit mir-Regolament Orizzont Ewropa, b’mod partikolari għax għandhom kapaċità tajba fix-xjenza, fit-teknoloġija u fl-innovazzjoni; huma impenjati favur ekonomija tas-suq miftuħa bbażata fuq ir-regoli, inkluż trattament ġust u ekwu tad-drittijiet tal-proprjetà intellettwali, ir-rispett tad-drittijiet tal-bniedem, u appoġġati minn istituzzjonijiet demokratiċi; u jippromwovu attivament politiki li jtejbu l-ġid ekonomiku u soċjali taċ-ċittadini tagħhom.
               
               
                  Biex tiġi żgurata l-assoċjazzjoni bla interruzzjoni tal-Gżejjer Faeroe mal-Programmi Qafas tar-riċerka u l-innovazzjoni tal-UE u biex jiġi stabbilit il-qafas ġenerali għall-parteċipazzjoni tagħhom fi kwalunkwe programm tal-Unjoni, hu rakkomandat li jiġi awtorizzat il-ftuħ ta’ negozjati dwar ftehim bil-kontenut li ġej:
               
            
            
               ·Il-prinċipji ġenerali rilevanti għall-parteċipazzjoni fi kwalunkwe programm tal-Unjoni, inkluż il-kontribuzzjonijiet finanzjarji tal-pajjiż terz;
            
            
               ·Termini u kundizzjonijiet speċifiċi għall-programm rigward l-assoċjazzjoni tal-Gżejjer Faeroe mal-Programm Qafas Orizzont Ewropa, soġġett għat-termini u l-kundizzjonijiet li hemm fih.
            
            
               
                  Il-ftehim propost se jistabbilixxi l-kundizzjonijiet ġenerali applikabbli għal kwalunkwe parteċipazzjoni eventwali fil-programmi l-oħra tal-Unjoni, li jridu jiġu kkumplimentati b’termini u kundizzjonijiet speċifiċi għall-programm, fil-forma ta’ protokolli għall-ftehim, li jistgħu jiġu nnegozjati fil-futur jekk iż-żewġ partijiet iqisuh fl-interess reċiproku tagħhom.
               
               
                  Fir-rigward tat-termini u l-kundizzjonijiet speċifiċi għall-programm li jipprevedu l-assoċjazzjoni tal-Gżejjer Faeroe mal-Programm Qafas Orizzont Ewropa, jenħtieġ li dawn jipprevedu assoċjazzjoni mal-partijiet kollha tal-Programm, għajr għall-programm speċifiku dwar ir-riċerka fil-qasam tad-difiża stabbilit bir-[Regolament.../.../UE, ir-Regolament tal-Parlament Ewropew u tal-Kunsill li jistabbilixxi l-Fond Ewropew għad-Difiża]. Dan jiżgura l-kontinwità tal-assoċjazzjoni sħiħa preċedenti ma’ Orizzont 2020, u l-predeċessur tiegħu l-FP7 (il-Gżejjer Faeroe ilhom assoċjati bis-sħiħ mal-Programm Qafas għar-Riċerka u l-Innovazzjoni sa mill-2010). Filwaqt li l-istruttura u d-dimensjoni tas-sistema tar-riċerka u l-innovazzjoni tal-Gżejjer Faeroe rriżultaw f’parteċipazzjoni limitata fl-istrumenti monobenefiċjarji tal-Pilastri I u III (prinċipalment l-istrument tal-SMEs), parti sinifikanti mill-kontribuzzjoni tal-UE kienet qed tmur għal azzjonijiet kollaborattivi permezz tal-Programm Qafas preċedenti. Din il-parteċipazzjoni ġiet ivvalutata li hi ta’ benefiċċju għaż-żewġ partijiet, b’valur miżjud partikolari f’oqsma tematiċi bħall-ambjent, is-saħħa u l-ikel, kif ukoll għar-riċerka dwar l-oċeani. Il-Gżejjer Faeroe kienu kontributur nett fl-aħħar Programmi Qafas b’marġni sinifikanti. Il-ftehim propost se jistabbilixxi kundizzjonijiet ġusti u bilanċjati rigward il-kontribuzzjoni finanzjarja tal-Gżejjer Faeroe. Il-ftehim se jibni wkoll fuq l-esperjenza ta’ Orizzont 2020 u, bħal fil-ftehim ta’ assoċjazzjoni preċedenti, se jinkludi klawżola ta’ reċiproċità, li tiżgura li r-riċerkaturi u l-entitajiet ġuridiċi stabbiliti fl-Unjoni jkollhom kemm jista’ jkun aċċess għal parteċipazzjoni fil-programmi tar-riċerka u l-innovazzjoni tal-Gżejjer Faeroe li huma ekwivalenti għall-Programm Qafas Orizzont Ewropa, skont il-kundizzjonijiet stabbiliti fil-leġiżlazzjoni domestika tal-Gżejjer Faeroe.
               
            
            
               4.BAŻI ĠURIDIKA
            
            
               
                  Il-bażi ġuridika proċedurali għad-deċiżjoni rakkomandata hija l-paragrafi (3) u (4) tal-Artikolu 218 tat-TFUE.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u l-Gżejjer Faeroe dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
         
         
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi n-negozjati jenħtieġ jinfetħu bil-ħsieb li jiġi konkluż ftehim dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027),
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-Kummissjoni Ewropea b’dan qed tiġi awtorizzata tinnegozja, f’isem l-Unjoni, ftehim dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027).
            
            
               Artikolu 2
            
            
               Id-direttivi tan-negozjati huma stabbiliti fl-Anness ta’ din id-Deċiżjoni.
            
            
               Artikolu 3
            
            
               In-negozjati għandhom jitmexxew b’konsultazzjoni mal-[Kumitat Speċjali previst fl-Artikolu 218(4) tat-TFUE].
            
            
               Artikolu 4
            
            
               Din id-Deċiżjoni hija indirizzata lill-Kummissjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
      
    ---documentbreak--- 
      
         
               IL-KUMMISSJONI EWROPEA
            Brussell, 30.4.2021
            COM(2021) 220 final
            ANNESS 
            tar-
            Rakkomandazzjoni għalDEĊIŻJONI TAL-KUNSILL
            li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ Ftehim bejn l-Unjoni Ewropea u l-Gżejjer Faeroe dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027)
            
               
         
         
            
               ANNESS
            
            
               DIRETTIVI GĦAN-NEGOZJAR TA’ FTEHIM BEJN l-Unjoni Ewropea u l-Gżejjer Faeroe dwar il-prinċipji ġenerali għall-parteċipazzjoni tal-Gżejjer Faeroe fi programmi tal-Unjoni u dwar l-assoċjazzjoni tal-Gżejjer Faeroe ma’ Orizzont Ewropa – il-Programm Qafas tal-Unjoni għar-Riċerka u l-Innovazzjoni (2021-2027).
            
            
               1.Il-ftehim għandu jipprevedi t-termini u l-kundizzjonijiet tal-parteċipazzjoni tal-Gżejjer Faeroe fi kwalunkwe programm tal-Unjoni. Għandu:
            
            
               (a)jiżgura bilanċ ġust fir-rigward tal-kontribuzzjonijiet u l-benefiċċji tal-pajjiż terz li jipparteċipa fil-programm tal-Unjoni; 
            
            
               (b)jistabbilixxi l-kundizzjonijiet tal-parteċipazzjoni fil-programmi, fosthom il-kalkolu tal-kontribuzzjonijiet finanzjarji għal programmi individwali, u l-kostijiet amministrattivi tagħhom. Dawn il-kontribuzzjonijiet għandhom jikkostitwixxu dħul assenjat f’konformità mal-Artikolu 21(5) tar-Regolament Finanzjarju; 
            
            
               (c)ma jagħti l-ebda setgħa deċiżjonali lill-pajjiż terz fir-rigward tal-programm tal-Unjoni;
            
            
               (d)jiżgura d-drittijiet tal-Unjoni li tiżgura ġestjoni finanzjarja tajba u tħares l-interessi finanzjarji tagħha.
            
            
               2.Il-prinċipji ġenerali rilevanti għall-parteċipazzjoni fi kwalunkwe programm tal-Unjoni għandhom jiġu stabbiliti b’dan il-ftehim. Il-ftehim għandu jipprevedi li assoċjazzjonijiet futuri possibbli tal-Gżejjer Faeroe fi programmi ulterjuri tal-Unjoni għandhom jieħdu l-forma ta’ protokolli għal dan il-ftehim. Dawn il-protokolli għandhom jiġu adottati minn korp stabbilit skont il-ftehim.  
            
            
               3.Soġġett għad-dħul fis-seħħ tar-[Regolament tal-Parlament Ewropew u tal-Kunsill li jistabbilixxi Orizzont Ewropa – il-Programm Qafas għar-Riċerka u l-Innovazzjoni], il-ftehim għandu jipprevedi t-termini u l-kundizzjonijiet tal-parteċipazzjoni tal-Gżejjer Faeroe fil-partijiet kollha ta’ Orizzont Ewropa – il-Programm Qafas għar-Riċerka u l-Innovazzjoni (2021-2027) implimentat permezz tal-programm speċifiku stabbilit bid-[Deċiżjoni.../... dwar l-istabbiliment tal-programm speċifiku li jimplimenta Orizzont Ewropa – il-Programm Qafas għar-Riċerka u l-Innovazzjoni] u permezz ta’ kontribuzzjoni finanzjarja lill-Istitut Ewropew tal-Innovazzjoni u t-Teknoloġija (EIT). Dawk it-termini u l-kundizzjonijiet għandhom ikunu konformi mar-[Regolament tal-Parlament Ewropew u tal-Kunsill li jistabbilixxi Orizzont Ewropa – il-Programm Qafas għar-Riċerka u l-Innovazzjoni, li jistabbilixxi r-regoli għall-parteċipazzjoni u d-disseminazzjoni tiegħu, id-Deċiżjoni XXX ta’ [data] tal-Parlament Ewropew u tal-Kunsill dwar l-istabbiliment tal-programm speċifiku li jimplimenta Orizzont Ewropa – il-Programm Qafas għar-Riċerka u l-Innovazzjoni] u kwalunkwe regoli oħrajn li jikkonċernaw l-implimentazzjoni tal-Programm.
            
            
               4.Il-ftehim għandu jiddetermina l-livell ta’ kontribuzzjoni finanzjarja li jridu jħallsu l-Gżejjer Faeroe lill-baġit ġenerali tal-Unjoni.
            
            
               5.Il-ftehim għandu jipprevedi status ta’ osservatur lill-Gżejjer Faeroe fil-Kumitat tal-Programm Orizzont Ewropa.
            
            
               6.Il-ftehim għandu jipprevedi klawżola ta’ reċiproċità li tiżgura l-parteċipazzjoni reċiproka tal-entitajiet ġuridiċi stabbiliti fl-Unjoni fi programm(i) ekwivalenti tal-Gżejjer Faeroe, sa fejn dan ikun possibbli.
            
            
               7.Il-ftehim għandu jistabbilixxi regoli li jikkonċernaw il-ġestjoni finanzjarja tajba fir-rigward tal-finanzjament tal-Unjoni. B’mod partikolari, il-ftehim għandu jipprevedi protezzjoni adegwata tal-interessi finanzjarji tal-Unjoni, inkluż il-prevenzjoni, id-detezzjoni, il-korrezzjoni u l-investigazzjoni tal-irregolaritajiet, inkluż il-frodi, l-irkupru ta’ fondi mitlufa, imħallsa bi żball jew użati b’mod skorrett, u, meta xieraq, l-impożizzjoni ta’ penali amministrattivi u l-irkupru tal-flus. Il-Kummissjoni Ewropea (OLAF) tista’ twettaq investigazzjonijiet amministrattivi, inkluż verifiki u spezzjonijiet fuq il-post, filwaqt li l-Uffiċċju tal-Prosekutur Pubbliku Ewropew jista’ jinvestiga u jressaq għall-prosekuzzjoni ta’ reati kontra l-interessi finanzjarji tal-Unjoni.
            
            
               8.Matul in-negozjati, il-Kummissjoni għandha tivvaluta l-possibbiltà li tinkludi klawżola dwar l-applikazzjoni proviżorja.
            
            
               9.Il-ftehim għandu jkun koerenti mal-politiki u l-objettivi relatati tal-UE.